<classify> SHULE ya Msingi Pugu Kajiungeni, Wilaya ya Ilala, Dar es Salaam imekabidhiwa jengo la vyoo kwa ajili ya wanafunzi kikiwamo chumba maalumu cha wasichana wenye mahitaji staha. Taasisi ya Hassan Maajar Trust HMT ilikabidhi jengo hilo lenye vyumba 12 lililogharimu Sh milioni 65. Licha ya chumba cha wasichana wenye mahitaji maalumu, jengo hilo pia lina vyumba viwili kwa ajili ya watoto wenye ulemavu.Mwenyekiti wa taasisi hiyo, Balozi Mwanaidi Maajar, alikabidhi vyoo hivyo jana kwa Mwalimu Mkuu wa shule hiyo ya Pugu Kajiungeni, Rophina Kawishe, katika hafla fupi iliyohudhuriwa na Mkuu wa Wilaya ya Ilala, Sophia Mjema, walimu, wanafunzi na wawakilishi kutoka Shirika la Water Aid. Balozi Maajar alisema, tumefurahia kukamilisha mradi huu wa kwanza.Kwa kipindi kirefu huko nyuma HMT ilikuwa inajulikana kwa kampeni yake kubwa ya Dawati Kwa Kila Mtoto ambayo imefanikiwa kwa kutoa madawati 10,000 na kunufaisha zaidi ya wanafunzi 30,000 katika mikoa 13 nchini. Alisema kampeni ilifanikiwa kuhamasisha umma kuona wajibu wa kuboresha mazingira ya shule si wa serikali pekee bali wa kila mtu na kila taasisi.Mkuu wa Wilaya ya Ilala, Sophia Mjema, alipongeza HMT kwa kuamua kukabili changamoto za kuboresha mazingira ya elimu kwa kutoa misaada ya madawati, huduma za maktaba na kujenga miundombinu ya vyoo. Taasisi ya WaterAid imesaidia shule hiyo, kwa kuipa vifaa vya kuvuna maji ya mvua, hali iliyoongeza ubora wa vyoo vilivyojengwa na taasisi kwani mazingira ya vyoo yatakuwa safi na ya afya zaidi.  <topic>: KITAIFA 